

# Vardåsen skole - Informasjon til skolestartere

## **Velkommen!**

Å ta imot nye våre nye førsteklassinger er det fineste vi vet! Det er ei spennende tid for skolestarteren, for foresatte og for oss på skolen. Vi håper denne informasjonen vil hjelpe dere i forberedelsene til en god og trygg skolestart.

Vårt høyeste ønske er at skolestarterne skal få et godt og positivt møte med skolen – at de skal bli glade i skolen og det skolen representerer.

Vardåsen skole holder inkludering som det aller viktigste. Vi vil vise at alle har noe godt å tilføre fellesskapet. Alle barna er helt perfekte for fellesskapet, og vi trenger at alle deltar, fordi læring er en sosial aktivitet.

Vardåsen skole ønsker å fremstå som en barne-moden skole og legger til rette for læring og danning gjennom rikelig med **lek**, utforsking, kreativitet og samarbeid. Vi vil legge til rette for tilpasset opplæring slik at elevene får kjenne mestring. Den som kan, han vil!

Et trygt og godt skolemiljø, slik det er uttrykt i Opplæringslovens §9A er grunnmuren vi bygger all vår aktivitet på. Les mer på <https://www.udir.no/nullmobbing/>

## **Gode råd til foresatte**

For foresatte kan det i månedene frem til skolestart være fint å tenke på dette:

* **Barnets første skoledager blir bedre dersom du bidrar til at det har**
* et positivt inntrykk av skolen
* kjennskap til skolen sin før skolestart
* **Barnet får en lettere skolestart dersom det er vant til**
* anerkjennelse, oppmuntring og utfordringer
* klare regler og god dagsrytme
* godt samspill med andre
* ansvar og selvstendighet
* **lek, sang og lesing** sammen med en voksen.



* **Barnets første skoleår blir mer trivelig og lærerik dersom det**
* opplever interesse for hvordan det trives
* får hjelp til å innarbeide gode vaner når det gjelder skolearbeidet
* har klare og trygge rammer for mediebruk
* får sunn mat og opplever glede ved bevegelse
* får nok søvn
* har praktiske klær og passende utstyr

## **Hva skjer i tida frem til skolestart?**

I kulissene foregår det nå i vårsemesteret et samarbeid mellom barnehagen og SFO/skole for å sikre en god skolestart for barna. Informasjon om det enkelte barnet blir delt med skole/SFO i form av gjennomgang av informasjon i overgangsskjema. Skjema blir først gjennomgått med foresatte av pedagogene i barnehagen. Informasjon blir gitt til skolen med samtykke fra foresatte. Informasjon som gjelder barn med behov for tilrettelegging i barnehage og skole, blir formidlet i egne møter.

På skolen forberedes elevene på 4. trinn på oppgaven som faddere for barna som skal starte på 1. trinn i august. Skolens skolestarter-kontakt har et eget kurs for fadderklassen, og er også ansvarlig for å koble fadder og fadderelev. Det vurderes i år å lage faddergrupper som samarbeider om sine fadderelever. Vardåsen skole har faste ting som fadderklassen gjør for fadderelevene sine frem til førskoledagen. Blant annet vil faddereleven få besøk på døren med en hilsen fra fadderen.

Skolestarterne får komme på besøk til skolen og SFO i løpet av april og mai. Barnehagen tar med skolestarterbarna på besøk, til avtalte tider. Barna får en liten omvisning i klasserom og på SFO, og de kan leke i skolegårdsonen som 1. trinn disponerer.

## **Førskoledag i juni**

**Førskoledag blir fredag 7. juni** på Vardåsen skole. Invitasjoner blir sendt ut i forkant, og det vil fremgå av invitasjonen hvilke grupper elevene skal gå i. Vi håper å ha kontaktlærerne for 1. trinn klare til førskoledagen. Informasjonsmøte for foresatte vil gå parallelt med selve førskolebesøket.

## vardåsen1

## **SFO**

SFO er en god arena for lek og aktiviteter, voksenstyrte – som barnestyrte. Vi fokuserer på at barna skal fungere godt sammen med hverandre. Vi har vennskap og trivsel høyest på lista. God kontakt med dere foresatte vil gi engasjerte medarbeidere et fint utgangspunkt for at barna får gode opplevelser på SFO. Barneperspektivet skal ivaretas!

SFO-ansatte på 1. trinn er fagarbeidere og assistenter.

**Foresattportalen** er stedet for påmelding/søke SFO-plass, se Kristiansand kommunes hjemmesider. <https://foresatt.visma.no/kristiansand>. Logg inn med BankID eller BankID på mobil. Her står alt om priser, redusert foreldrebetaling, søskenmoderasjon m.m. Alle vil få plass! Dere melder barnet på fra den datoen dere ønsker oppstart.

Gjør dere også kjent med skolens hjemmesider [www.minskole.no/vardasen](http://www.minskole.no/vardasen) Her holdes dere informert om viktige ting, bl. annet planleggingsdager.

De første ukene i august, vil SFO prioritere tilvenning i ett trygt miljø. De yngste barna er i sin base, Base 1. Her møter de faste voksne som organiserer hverdagen med innregistrering ved ankomst. Basen åpner kl. 07.30. Her bruker vi tid på å bli kjent inne i skolens lokaler og å etablere trygghet på uteområdet. Frilek rundt muligheten for å tegne, fargelegge, spille Uno, Yatzy eller puslespill. Vi bygger med Lego, Kappla-klosser, Plus-Plus m.m.

Vi har en samlingsstund i lytte-krok ca. kl. 10.30. Samlingsstunden inneholder navneleker, høytlesing, rim og regler, sang og informasjon om dagen. Deretter spiser vi medbrakt matpakke ca. kl. 11. Så er det tid for pauseavvikling og utelek frem til kl. 14. Da serverer SFO et måltid. Kanskje spiser vi ute. NB! Husk å gi oss grundig beskjed angående eventuelle allergier.

Etter dette, frem til barna hentes og vi stenger kl. 16.30, har vi fin mulighet til mer lek og aktiviteter.

## **vardåsen1Kommunikasjon:**

## Foresatte lager avtaler med SFO gjennom det nettbaserte systemet **Visma Min Skole**. Her må dere legge inn oppholdstid/ timeplan, avtaler, kontaktinformasjon og tillatelser. Her gir dere også enkeltbeskjeder. ***Min Skole - foresatt*** er en enkel og brukervennlig app som gjør det lett for de foresatte å holde seg oppdatert. Varslinger i appen sørger for at foresatte får beskjed direkte på mobilen.  Vi anbefaler på det sterkeste alle foreldre å laste ned og installere appen *Min skole - foresatt*. Logg på med ID-porten. Vi anbefaler også at dere aktiverer biometrisk pålogging som f eks Touch-ID eller Face-ID dersom mobilen støtter dette. Tillat gjerne varslinger også.

Skulle det være behov for en prat, ta gjerne kontakt med leder for SFO, Thomas Temte, mobil nr. 97107914. Epost: [Thomas.Temte@kristiansand.kommune.no](mailto:Thomas.Temte@kristiansand.kommune.no)

## **Vanlige skoledager på 1. trinn**

|  |  |  |
| --- | --- | --- |
|  | **En vanlig skoledag** | **Uteskoledag** |
| Kl. 08.30 | Dagen starter med ei lekeøkt i klasserom. Elevene har frilek i små og større grupper, gjerne på tvers av klassene. | Uteskole i skoleskogen vår eller på Vardåstoppen og gapahukene våre «Snipp» og «Snapp»  Klær etter vær  Medbrakt niste og drikke |
| Kl. 09.45 | Frukt- og grønnsaksstund |  |
| Kl. 10.00 | Kort friminutt |  |
| Kl. 10.15 | Læringsøkt |  |
| Kl. 10.40 | Lunsj -matpakke |  |
| Kl. 11.10 | Langfriminutt/ | Langfriminutt |
|  | Uteleketime | Læringsøkt (Start kl. 11.35) |
| Kl. 12.30 | Læringsøkt |  |
| Kl. 13.15 | Skoledag slutt/overgang til SFO | Skoledag slutt/overgang til SFO |

Skolerammen på 1. trinn er tilpasset slik at de yngste elevene får ei lang og god utelekeøkt om morgenen når de kommer og midt på dagen. Da har elevene skolegården for seg selv, og har tid til å komme godt inn i lek og aktivitet før de skal inn i klasserommet igjen for ei ny læringsøkt.

## **Lese - skrive - regne**

I høst-semesteret legges det vekt på lese- og skriveforberedende aktiviteter, samt øving av tall og mengdeforståelse. Elevene starter med bokstavinnlæring etter nyttår. De lærer da to nye «bokstav-lyder» hver uke, etter en gjennomarbeidet progresjon. Denne hurtige bokstavinnlæringen har vist seg effektiv og god for de aller fleste elevene. En av grunnene er at den gir tilgang til bokstavene med en gang, og det blir rikelig med tid til repetisjon av bokstav-lydene i vårsemesteret. Se gjerne filmen om ***Rask bokstavproduksjon*** fra Lesesenteret ved Universitetet i Stavanger: <https://www.youtube.com/watch?v=S3JE7MNKMyg>

Dersom det viser seg at et barn ikke klarer å henge med resten av elev-gruppa i læringsarbeidet, og vi ser tegn til at bokstaver og tall byr på vanskeligheter, vil skolen tilby intensive tiltak som lesekurs (På 1. trinn er dette arbeid med språkleker og lydinnlæring i en liten gruppe elever) og eventuelt tilpassede øvelser og aktiviteter med mengder og tall. Foresatte vil få beskjed fra kontaktlærer dersom eleven viser tegn til å ikke henge med i undervisningen, og skolen ønsker å sette inn intensive tiltak.

## **Smått og stort**

* Vardåsen skole er ikke lenger med i skolemelk-ordningen. Elever som ønsker melk til skolematen, kan ta melk med i termos.
* **Visma Min Skole** er skolens informasjons- og kommunikasjonsplattform. Det er viktig for informasjonsflyt og beredskap at mailadresser og telefonnummer til foresatte er riktige og oppdaterte. Dette gjør dere selv i Foresattportalen.no, som dere finner inne på Kristiansand kommunes nettside. Husk at det er dere som må oppdatere endringer dersom dere skifter epostadresse og mobilnummer (ny jobb osv.).
* Etter skolestart vil elevene bli delt i vennegrupper, dersom foresatte ønsker dette.

Vennegrupper er lekegrupper som består av 4 – 5 elever, og som besøker hverandre og leker sammen på ettermiddagen, ca. 1 gang pr. måned.

* Det skal på foreldremøtet til høsten velges foreldrekontakter og vararepresentanter fra hver gruppe. Foreldrekontakten representerer foreldregruppa i Foreldrenes arbeidsutvalg (FAU).
* Avtaler om følgegrupper (til og fra skole/SFO) kan gjøres på foreldremøtet, dersom det er ønskelig.
* Skolen informerer på foreldremøtet om ordningen med ***Foreldrenettverk***. *Foreldrenettverk* er en god ramme for samarbeid mellom foreldrene i en gruppe eller på et trinn.
* På foreldremøtet til høsten vil det bli anledning å spørre om smått og stort som gjelder hverdagen på skole- og SFO.

**Du er velkommen til å ta kontakt med oss dersom du har spørsmål – små eller store!**

Vi gleder oss til å bli kjent med dere!

Bente Marit Trygstad Thomas Temte

Rektor SFO-leder

[Bente.Marit.Trygstad@kristiansand.kommune.no](mailto:Bente.Marit.Trygstad@kristiansand.kommune.no) [Thomas.Temte@kristiansand.kommune.no](mailto:Thomas.Temte@kristiansand.kommune.no)

Telefon nr.: 91816969 Telefon nr.: 97107914